ΥΠΕΝΘΥΜΙΖΟΝΤΑΣ ότι το ΔΕΕ έκρινε στην απόφαση Komstroy (σκέψη 66) ότι το άρθρο 26 παράγραφος 2 στοιχείο γ) της ΣΧΕ πρέπει να ερμηνευθεί υπό την έννοια ότι δεν εφαρμόζεται σε διαφορές μεταξύ κράτους μέλους και επενδυτή άλλου κράτους μέλους που αφορούν επένδυση του τελευταίου στο πρώτο κράτος μέλος.

ΥΠΕΝΘΥΜΙΖΟΝΤΑΣ ότι η απόφαση Komstroy είναι εφαρμογή της απόφασης του ΔΕΕ της 6ης Μαρτίου 2016, στην υπόθεση Achmea, C-284/16 (EU:C:2018:158, απόφαση Achmea) και ότι στην απόφαση της 26ης Οκτωβρίου 2021, PL Holdings, υπόθεση C-109/20 (EU:C:2021:875), το ΔΕΕ απέρριψε αίτημα για χρονικό περιορισμό της εφαρμογής της απόφασης Achmea· και ότι, ως εκ τούτου, η ερμηνεία της ΣΧΕ στην απόφαση Komstroy ισχύει ex tunc από την έγκριση της ΣΧΕ από τα κράτη μέλη, την Ευρωπαϊκή Ένωση και την Ευρατόμ,

ΥΠΕΝΘΥΜΙΖΟΝΤΑΣ ότι ο κανόνας αυτός σχετικά με τη διαχρονική εφαρμογή της ερμηνείας του διεθνούς δικαίου από το αρμόδιο διεθνές δικαστήριο αντικατοπτρίζει μια γενική αρχή του δημόσιου διεθνούς δικαίου, όπως επιβεβαιώθηκε από το Μόνιμο Δικαστήριο Διεθνούς Δικαιοσύνης στη συμβουλευτική του γνωμοδότηση αριθ. 40, 15.5.1931 με τίτλο «Δικαιώματα των μειονοτήτων στην Άνω Σιλεσία (Γερμανία κατά Πολωνίας), σειρά A/B, αριθ. 40, σ. 19, όπου το Δικαστήριο έκρινε, σε σχέση με σύμβαση της 15ης Μαΐου 1922 μεταξύ Γερμανίας και Πολωνίας σχετικά με την Άνω Σιλεσία, ότι «σύμφωνα με τους κανόνες δικαίου, η ερμηνεία που δίνει το Δικαστήριο στους όρους της Σύμβασης έχει αναδρομική ισχύ —υπό την έννοια ότι πρέπει να γίνει δεκτό ότι οι όροι της Σύμβασης έχουν πάντοτε τη σημασία που τους προσδίδει η ερμηνεία αυτή.»,

ΣΥΜΜΕΡΙΖΟΜΕΝΟΙ την κοινή αντίληψη που εκφράζεται στην παρούσα συμφωνία μεταξύ των μερών της ΣΕΕ, της ΣΛΕΕ, της Ευρατόμ και της ΣΧΕ ότι η ΣΧΕ στο σύνολό της δεν εφαρμόζεται και δεν έχει ποτέ εφαρμοστεί στις ενδοενωσιακές σχέσεις,

ΣΗΜΕΙΩΝΟΝΤΑΣ ότι, για μεγαλύτερη ασφάλεια, αυτό έχει επιβεβαιωθεί ειδικά σε σχέση με ορισμένες διατάξεις του άρθρου 24 της εκσυγχρονισμένης ΣΧΕ βάσει του σχεδίου κειμένου που κοινοποιήθηκε στα συμβαλλόμενα μέρη προς έγκριση από τη διάσκεψη του Χάρτη Ενέργειας στις 22 Νοεμβρίου 2022,

ΣΥΜΜΕΡΙΖΟΜΕΝΟΙ την κοινή αντίληψη που εκφράζεται στην παρούσα συμφωνία μεταξύ των μερών της ΣΕΕ, της ΣΛΕΕ, της Ευρατόμ και της ΣΧΕ ότι, ως εκ τούτου, μια ρήτρα όπως το άρθρο 26 παράγραφος 2 στοιχείο γ) της ΣΧΕ δεν θα μπορούσε στο παρελθόν και δεν μπορεί τώρα ούτε στο μέλλον να χρησιμεύσει ως νομική βάση για διαιτητικές διαδικασίες,

ΥΠΕΝΘΥΜΙΖΟΝΤΑΣ τη θέση της Ευρωπαϊκής Ένωσης και της Ευρατόμ και των κρατών μελών κατά τη διάρκεια των διαπραγματεύσεων για τη ΣΧΕ, κατά τις οποίες η Ευρωπαϊκή Ένωση, η Ευρατόμ και τα κράτη μέλη ενήργησαν ως ενιαία οντότητα του δημόσιου διεθνούς δικαίου, ότι η ΣΧΕ δεν εφαρμόζεται στο σύνολό της στις ενδοενωσιακές σχέσεις,

ΥΠΕΝΘΥΜΙΖΟΝΤΑΣ ότι, σύμφωνα με τη νομολογία του Διαρκούς Δικαστηρίου Διεθνούς Δικαιοσύνης {Question of Jaivorzina (Polish- Czechoslovakian Frontier), Advisory Opinion, (Ερώτημα Jaivorzina, Σύνορα Πολωνίας-Τσεχοσλοβακίας, συμβουλευτική γνώμη) [1923] Συλλογή Διαρκούς Δικαστηρίου Διεθνούς Δικαιοσύνης, σειρά Β, αριθ. 8, 37} και του Διεθνούς Δικαστηρίου {Reservations to the Convention on Genocide, Advisory Opinion, (Επιφυλάξεις σχετικά με τη Σύμβαση για τη γενοκτονία, συμβουλευτική γνώμη) [1951] Συλλογή νομολογίας Διεθνούς Δικαστηρίου, 15, 20}, το δικαίωμα παροχής έγκυρης ερμηνείας ενός κανόνα δικαίου ανήκει αποκλειστικά στο πρόσωπο ή το όργανο που έχει την εξουσία να τον τροποποιήσει ή να τον καταργήσει, πράγμα που σημαίνει ότι το κράτος που είναι συμβαλλόμενο σε διεθνή συμφωνία έχει το εγγενές δικαίωμα ερμηνείας της,

ΥΠΕΝΘΥΜΙΖΟΝΤΑΣ ότι η παρούσα επακόλουθη συμφωνία για την ερμηνεία της ΣΧΕ αφορά πολυμερή συμφωνία που δημιουργεί δέσμη διμερών σχέσεων και ότι η παρούσα συμφωνία αφορά μόνο τις διμερείς σχέσεις μεταξύ των κρατών μελών, της Ευρωπαϊκής Ένωσης και της Ευρατόμ, αντίστοιχα, και, κατ’ επέκταση, των επενδυτών από τα εν λόγω συμβαλλόμενα μέρη, και ότι, ως εκ τούτου, η παρούσα συμφωνία δεν επηρεάζει την άσκηση από τα άλλα μέρη της ΣΧΕ των δικαιωμάτων τους στο πλαίσιο της ΣΧΕ ή την εκπλήρωση των υποχρεώσεών τους,

ΥΠΕΝΘΥΜΙΖΟΝΤΑΣ ότι τα κράτη μέλη, η Ευρωπαϊκή Ένωση και η Ευρατόμ έχουν ενημερώσει τα άλλα συμβαλλόμενα μέρη της ΣΧΕ σχετικά με την πρόθεσή τους να συνάψουν την εν λόγω επακόλουθη συμφωνία για την ερμηνεία της ΣΧΕ σύμφωνα με τους κανόνες του εθιμικού διεθνούς δικαίου, όπως κωδικοποιούνται στο άρθρο 41 παράγραφος 2 της σύμβασης VCLT, και